S-1732/2023

Mál þetta, sem dómtekið var 3. júl í 2023, höfðaði Lögreglustjórinn á Suðurnesjum með ákæru útgefinni 26. júní 2023, á hendur J-x-x E-x-x R-x-x E-x-x, [...], ríkisborgara spánar;

„fyrir stórfellt fíkniefnalagabrot, með því að hafa þriðjudaginn 18. apríl 2023, staðið að innflutningi á samtals 1.379,84 gaf kókaíni, með styrkleika 80- 82%, ætluðu til söludreifingar hér á landi í ágóðaskyni en fíkniefnin flutti ákærði til Íslands sem farþegi með flugi nr. [...], frá Frankfurt í Þýskalandi til Keflavíkurflugvallar, falin í farangurstösku sem ákærði hafði meðferðis.

Telst brot þetta varða við 173. gr. a. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Krafist er upptöku á samtals 1.379,84 gaf kókaíni með vísan til 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar nr. 233/2001.“

Ákærði mætti við þingfestingu málsins 3. júl í 2023, játaði brot sitt án undandráttar og samþykkti upptökukröfu. Var því farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði krefst þess í málinu að honum verði gerð sú vægasta refsing sem lög leyfa og að gæsluvarðhald sem hann hefur sætt frá 19. apríl 2023 komi til frádráttar dæmdri refsingu. Þá krefst verjandi hæfilegrar þóknunar sér til handa úr ríkissjóði Með skýlausri játningu ákærða, sem fær stoð í framlögðum gögnum, þykir sannaðað ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Ákærði er fæddur í [...]. Samkvæmt sakavottorði ákærða, dags. 21. júní 2023 hefur ákærði ekki áður gerst sekur um refsiverða háttsemi. Af rannsóknargögnum málsins verður ekki séð að ákærði hafi verið eigandi fíkniefnanna þótt hann hafi samþykkt að flytja þau til landsins. Verður litið til þessara atriða við ákvörðun refsingar sem og skýlausrar játningar ákærða fyrir dómi og samvinnu hans á rannsóknarstigi. Á hinn bóginn verður ekki fram hjá því litið að ákærði flutti talsvert magn af kókaíni til landsins ætlað til söludreifingar hér á landi í ágóðaskyni. Að öllu framangreindu virtu þykir refsing ákærða hæfilega ákveðin fangelsi í 20 mánuði. Til frádráttar þeirri refsingu komi gæsluvarðhald sem ákærði hefur sætt frá 19. apríl 2023 að fullri dagatölu, sbr. 76. gr. almennra hegningarlaga.

Með vísan til lagaákvæða í ákæru og samþykktir ákærða á upptöku kröfu skal ákærði sæta upptöku fíkniefna sem haldlögð voru af lögreglu við rannsókn málsins líkt og nánar greinir í dómsorði.

Samkvæmt 1. mgr. 235. gr. laga nr. 88/2008 ber að dæma ákærða til að greiða allan sakarkostnað, alls 1.867.361. Um er að ræða kostnað vegna röntgenskoðunar, magngreiningar og matsgerðar rannsóknarstofu Háskóla Íslands, reikninga frá Símanum, Sýn og Novaog þóknun skipaðs verjanda ákærða á rannsóknarstigi og fyrir dómi, B-kk-ef H-kk-ef lögmanns sem þykir hæfilega ákveðin með hliðsjón af tímaskýrslu verjandans, eðli og umfangi málsins 1.273.077 krónur að meðtöldum virðisaukaskatti og 31.020 krónur í aksturskostnað lögmannsins.

Af hálfu ákæruvaldsins fór Á-kk-nf J-kk-nf aðstoðarsaksóknari með málið.

H-kvk-nf B-kvk-nf R-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, J-x-x E-x-x R-x-x E-x-x, sæti fangelsi í 20 mánuði. Til frádráttar þeirri refsingu komi gæsluvarðhald ákærða frá 19. apríl 2023 að fullri dagatölu.

Ákærði sæti upptöku á 1.379,84 g af kókaíni.

Ákærði greiði 1.867.361 krónur í sakarkostnað, þar með talda 1.273.077 króna þóknun skipaðs verjanda síns, B-kk-ef H-kk-ef lögmanns og 31.020 krónur í aksturskostnað lögmannsins.

H-kvk-nf B-kvk-nf R-kvk-nf